還山招陳希韓
作者：高登
朝代：宋

paragraphs: 乾坤莽回互，日月相盪摩。
百年纔瞬息，萬類總么麽。
是身非吾有，造物如我何。
觸事會心少，幽棲廢興多。
眷言意所適，樂此山之阿。
修篁擢新幹，老木榮舊柯。
谷聲傳地籟，松韻答天和。
獨石介而安，寒泉淡無波。
園蔬掇纖嫩，名果仍駢羅。
紅綻著雨花，碧卷受風荷。
隨意坐莓苔，絺衣掛薜蘿。
得酒即酩酊，作詩苦吟哦。
嘯長情浩蕩，舞短影婆娑。
妻奴鹿門趣，黄綺商山歌。
崎嶇路辭遥，迢遞誰見過。
交親憶同調，出處矢靡他。
每憐傷弓禽，因感赴燭蛾。
無心更□□，試藝趁投戈。
自覺此身浮，相看雙鬢皤。
人事何時休，歸來勿蹉跎。